Kauno grūdai

Kauno grūdai – stambi Lietuvos žemės ūkio produktų perdirbimo bendrovė, įsikūrusi Kauno mieste, Žemojoje Fredoje.

2013 m. AB „Kauno Grūdai“ pardavimo pajamos siekė 936 mln. litų, investicijos - 17 mln. litų. Didžioji investicijų dalis buvo nukreipta į greitai paruošiamų makaronų verslą. Įsigyta nauja gamybinė linija, kuri leidžia greitai paruošiamus makaronus pakuoti į vienkartinius puodelius. Investavus į Alytuje įsteigtą naminiams gyvūnams skirtų produktų gamyklą buvo išplėtotas ekstruduotos produkcijos asortimentas įvairioms gyvūnų rūšims. Įmonėje 2013 m. dirbo 608 darbuotojai. 

Įmonės veikla organizuojama vadovaujantis kokybės vadybos ir produktų saugos standartais: ISO 22000, BRC, Halal ir RSPO. Tarptautiniai standartai įdiegti visuose veiklos etapuose: nuo produkto suskūrimo iki pristatymo į prekybos vietas. Kompanija valdo visą gamybos procesų grandinę, kuri leidžia patiems apsirūpinti žaliava visose verslo proceso dalyse.

Šiandien AB „Kauno Grūdai“, Kaišiadorių paukštynas, Vilniaus paukštynas ir dukterinės kompanijos sudaro vieną moderniausių, ekonomiškai stipriausių ir didžiausių gamybinių susivienijimų Lietuvoje - įmonių grupę „KG Group.

Vienas svarbiausių etapų AB „Kauno Grūdai“ įmonėje – paruošų sezonas, kuomet kompanija glaudžiai bendradarbiaudama su ūkininkais apsirūpina reikiamu kiekiu kokybiškos žaliavos tiek gamybai, tiek eksportui. Įmonių grupės „KG Group“ grūdų gamybinis poreikis yra 280 tūkst. tonų.

Istorija 

„Kauno Grūdų“ veiklos pradžia – 1887 m., kai, vykdant Rusijos caro Aleksandro II potvarkį, kartu su kitais Kauno tvirtovės pastatais, pradėtas statyti malūnas (baigtas 1890 m.). Dar prieš Antrąjį pasaulinį karą pastatyta 10 didelių sandėlių. Gamybinių pastatų kompleksas 1919 m. tapo nepriklausomos Lietuvos nuosavybe, šalyje pradėti įgyvendinti ūkio plėtros projektai. Augant miestams, ruošiantis tarptautinei prekybai ir plečiantis žemės ūkiui, atsirado didelės grūdų saugyklos poreikis. 1924 m. valstybės lėšomis pradėtas statyti 4 200 tonų talpos Kauno elevatorius, kurio statybos baigtos 1926 m. 

1955 m. Dėl gyvulininkystės ūkių plėtros ir atsiradusio pašarų poreikio Kauno elevatorius rekonstruotas į kombinuotųjų pašarų gamyklą. Praėjus mažiau nei dešimtmečiui (1963 m.) Kauno miesto ir rajono malūnams pastatytas naujas elevatorius. 

1993 m. įsteigta AB „Kauno Grūdai“, kurios gamybinius padalinius sudarė malūnas, kombinuotųjų pašarų cechas Kaune, padaliniai Jurbarke, Alytuje. Steigėjas – Tautvydas Barštys (jam priklauso 75,06 % akcijų paketas), jis taip pat yra įmonių grupės „KG Group“ valdybos pirmininkas

1996 m. AB „Kauno Grūdai“ įsigijo akcinę bendrovę Kaišiadorių paukštynas, po metų - akcinę bendrovę Vilniaus paukštynas. Šie paukštynai yra didžiausi Lietuvoje ir įmonių grupėje sudaro paukštininkystės verslo portfelį.

1999 m. įsigyta AB „Zelvė“, kuri vysto naminių paukščių auginimo veiklą.  

2001 m. įmonei suteiktas ISO 9001 kokybės standarto atitikties sertifikatas.  

2005 m. įsteigta UAB „Pilviškių grūdai“ – bendrovė užsiima grūdinių kultūrų auginimu ir pardavimu. 

2005 m. įmonei suteiktas ypatingus produkto saugos ir kokybės reikalavimus gamyboj reglamentuojantis BRC Tarptautinis maisto standartas. 

2006 m. buvo pastatytas elevatorius Pilviškiuose.

2008 m. gruodžio mėn. įdiegta patobulinta BRC standarto versija.

2009 m. įsteigta SIA „VET-MED“ - tai Latvijoje veikianti didmeninės prekybos įmonė, siūlanti novatoriškus ir aukštos kokybės veterinarinius preparatus, pašarus ir kitus produktus. Įmonės veikla orientuota į gyvulių sveikatos gerinimą ir ateities visuomenės gerovę. „Vet-Med“ darbuotojai pasižymi aukšta kvalifikacija, o jų tikslas -  kiekvienam klientui pasiūlyti jo poreikius atitinkančius sprendimus. 2012 – 2013 m. Latvijos maisto ir veterinarijos tarnyba įmonę paskelbė lydere veterinarinės farmacijos rinkoje.

2011 m. įsigytas UAB „Šlaituva“ kontrolinis akcijų paketas. Bendrovė buvo integruota į  Miltų ir jų produktų verslą, tapo gamybiniu padaliniu, gaminančiu įvairias specialaus dengimo džiūvėsėliais sistemas žuvies, mėsos bei daržovių perdirbimo pramonės įmonėms ir galutiniams vartotojams.

2011 m. atidaryta vienintelė Baltijos šalyse greitai paruošiamų makaronų gamykla Kėdainiuose.

2011 m. įsteigta UAB „Kauno grūdai“ ir partneriai – kompanija užsiima pašarų gyvuliams gamyba, grūdų malimo produktų gamyba.

2011 m. įsteigta UAB „KG mažmena“ – bendrovė užsiima kombinuotųjų pašarų ir lesalų, pašarų priedų, ėdalų naminiams gyvuliams, miltų ir jų produktų mažmenine prekyba specializuotose parduotuvėse. Gėlių, sodinukų, sėklų, trąšų, naminiams gyvuliams skirto ėdalo mažmenine prekyba specializuotose parduotuvėse bei kita maisto produktų mažmenine prekyba.

2012 m. įsigytas kontrolinis UAB „East West Agro“ akcijų paketas. Įmonių grupė pradėjo plėtoti naują veiklos kryptį - prekybą žemės ūkio technika.

Veikla 
Plėtojami verslai:
Miltų ir jų produktų verslas.
Greitai paruošiamų makaronų verslas. 
Augalininkystės verslas.
Kombinuotųjų pašarų ir premiksų verslas. 
Naminiams gyvūnams skirtų produktų verslas.
Veterinarinės farmacijos verslas.
Žaliavų prekybos verslas 

Kompanija užsiima:
 Kvietinių ir ruginių miltų gamyba, mažmenine ir didmenine prekyba.
 Kombinuotųjų pašarų ir visaverčių lesalų gamyba, mažmenine ir didmenine prekyba.
 Mineralinių vitamininių papildų ir premiksų gamyba, mažmenine ir didmenine prekyba.
 Visaverčių ėdalų šunims gamyba, mažmenine ir didmenine prekyba.
 Greitai paruošiamų makaronų briketuose ir puodeliuose gamyba ir pardavimu.
 Grūdų supirkimu, džiovinimu ir sandėliavimu.
 Prekyba pašarinėmis žaliavomis.
 Veterinariniai preparatai, dezinfekcijos, deratizacijos priemonės, pašarų papildai, pieno pakaitalai, didmeninė ir mažmeninė prekyba.
 Paslaugos: muitinės sandėlių, transporto nuoma.

2013 m. 87 proc. išaugo naminiams gyvūnams skirtų produktų verslo apyvarta, tai lėmė didėjantis eksportas ir naujų produktų iš ekstruduotų žaliavų gamyba. Penktadaliu išaugo veterinarinės farmacijos verslo apyvarta: AB „Kauno Grūdai“ priklausanti dukterinė kompanija „Vet-Med“ 2013 m. tapo Latvijos rinkos lydere, o dukterinės kompanijos Baltarusijoje apyvarta ūgtelėjo 53 proc.

Padidėjus augalų apsaugos priemonių (pesticidų ir herbicidų) pardavimams bei grūdų eksportui, 2013 m. dešimtadaliu išaugo Augalininkystės verslo apyvarta. Taip pat augo miltų ir jų produktų, greitai paruošiamų makaronų bei kombinuotųjų pašarų ir premiksų eksportas,  ypač augo eksportas į Skandinavijos ir Vakarų Europos rinkas.

Dukterinės kompanijos UAB „East West Agro“, užsiimančios žemės ūkio technikos prekyba, 2013 m. apyvarta išaugo 21 proc. lyginant su 2012 m. Tokį apyvartos augimą lėmė keletas priežasčių: didėjo kompanijos produktų gama, pradėta prekiauti plūgais, krautuvais, kukurūzų sėjamosios ir pjaunamosios, 50 proc. išaugo kombainų pardavimai. Ilgametis darbas lėmė, kad grūdų saugojimo įrangos padalinys jau demonstruoja puikius rezultatus, o prekiaudama šienavimo technika kompanija užima daugiau nei 20 proc. Lietuvos rinkos.

Eksportas 

Eksportuoja savo produkciją į Rusiją,  Baltarusiją,  Lenkiją,  Izraelį,  Latviją,  Estiją,  Moldaviją,  Didžiąją Britaniją,  Airiją, Norvegiją, Suomiją, Daniją, Islandiją, Olandiją, Belgiją, Austriją, Vengriją, Prancūziją, Italiją, Slovakiją, Bulgariją, Rumuniją, Šveicariją, Vokietiją, Graikiją, Maltą, Čekiją, Uzbekistaną, Tadžikistaną, Ukrainą, Kiprą, Panamos Respubliką, Tailandą, Singapūrą, Džibutį, Jungtinius Arabų Emyratus, Liberiją, Vietnamą, Kiniją.

95 proc. AB „Kauno Grūdai“ gaminamų greitai paruošiamų makaronų puodeliuose ir briketuose eksportuojami į Vakarų Europos ir Skandinavijos šalis.

Nuorodos 
 AB „Kauno grūdai“ svetainė

Lietuvos grūdų perdirbimo įmonės
Kauno įmonės